Stampriet-akwifer té kosbaar vir uraanmyn - Omgewing - Republikein
Friday, December 03rd, 23:29:57
Stampriet-akwifer té kosbaar vir uraanmyn
Kaart oor ondergrondse waterbronne bekend gestel
Elvira Hattingh – Die minister van landbou, water en grondhervorming sê na sy mening behoort 'n totale verbod op prospekterings- en mynbedrywighede op die kwesbare Stampriet-akwifer geplaas word.
"Prospektering in die akwifer behoort baie versigtig oorweeg te word. Volgens beskikbare inligting word die bron reeds in die eksplorasiefase aan beduidende risiko's blootgestel, asook tydens die ontginningsfase."
Minister Calle Schlettwein het die opmerkings Vrydag tydens die bekendstelling van die derde uitgawe van die hidrogeologiese kaart van Namibië gemaak. Hy het gereageer op joernaliste se vrae oor planne vir 'n uraanmyn in die Leonardville-omgewing en die impak daarvan op dié akwifer.
"Die feit is daar word binne die akwifer gemyn en deursyfering vind ook reeds plaas. Die besoedelde water word binne die akwifer uitgelaat.
"Ons glo daar is 'n beduidende risiko vir deursyfering en besoedeling, afhangende van waar die boorgate gesink word en hoe vér die water strek.
"Ons glo hierdie akwifer is veels te waardevol vir die hele Kalahari-gemeenskap dat ons risiko's kan neem wat dit totaal kan verwoes of die benutting daarvan kan inperk," het hy gesê.
Hy het bygevoeg Namibië behoort, as die droogste land suid van die Sahara, sekere sones en sekere grondwater reservoirs as beskermde gebiede te verklaar.
"Dit sal dwaas wees as ons toelaat dat kommersiële aktiwiteite dit bedreig. 'n Gemynery binne 'n akwifer behoort versigtig oorweeg te word en waarskynlik heeltemal verbied te word – veral as dié minerale elders ook beskikbaar is.
"Ons behoort vinnig en daadwerk­lik te reageer, voor daar skade gedoen word. Die prospektering binne 'n akwifer is nie volhoubaar nie.
"Daar is gebiede waar min water beskikbaar is, dus is dit baie waardevol en moet reëls vir die benutting daarvan bestaan."
Die kaart oor Namibië se ondergrondse waterbronne, wat ook aandui hoe kwesbaar die onderskeie bronne is, hoe straf water daaruit gepomp word, wat die gehalte van die water is en hoe vinnig en doeltreffend dit hervul word, is die derde uitgawe en bevat die jongste datastelle hieroor.
Dit is aanlyn (op die webwerf www.na-mis.com asook in die vorm van 'n handboek vervat.
Schlettwein het gesê dit is 'n noodsaaklike versameling van geohidrologiese inligting en die bekendstelling hiervan plaas Namibië weer eens in 'n leiersposisie op die vasteland in terme van nasionale waterbestuur.
Hy sê Namibië neem ook die voortou op die vasteland met die herbenutting van rioolwater.
"Verder gee die land ook die toon aan deur ondergrondse waterbronne soos die Windhoek-akwifer kunsmatig te hervul in tye wanneer damme vol is."
Schlettwein het gesê volgens die jongste data kom 60% van al die water wat in Namibië gebruik word, van ondergrondse water.
Hy sê die kaart en handboek is die eerste keer in Desember 2001 gepubliseer en toe weer tien jaar later in 2011.
"As die bewaarder van ondergrondse waterbronne in Namibië, het die ministerie dit goedgedink om 'n opgedateerde weergawe uit te reik, wat oraloor vir die bestuur van ondergrondse water aangewend word.
"Die hersieningsproses het behels dat ons die jongste, opgedateerde geologiese data en data oor ondergrondse water van onlangse projekte moes gebruik."
Hy het gesê die ministerie het geld wat deur die SADC-instituut vir die Bestuur van Ondergrondse Water (SADC-GMI) beskikbaar gestel is, hiervoor benut.
Schlettwein sê behalwe dat die kaart nou as hulpbron kan dien vir nasionale ontwikkelingsbeplanning, bied dit ook aan navorsers die geleentheid om vas te stel waar verdere navorsing nodig is en waar verdere eksplorasiewerk gedoen kan word.